Osta työtä Suomeen -päivää vietetään tänään - Torstai-lehti
Osta työtä Suomeen -päivää vietetään tänään
Joulukuun ensimmäisenä perjantaina suositaan taas suomalaista. Jo toista kertaa järjestettävällä Osta työtä Suomeen -päivällä halutaan muistuttaa kuluttajia kotimaisen työn tärkeydestä.
Viime vuonna menestyksekkään kampanjapäivän huomasi kolmannes suomalaisista. Heistä yli puolet aikoo pitkällä tähtäimellä lisätä suomalaisten tuotteiden ja palveluiden ostamista.
– Osta työtä Suomeen -päivänä halutaan herätellä suomalaisia pohtimaan omien kulutuspäätöstensä vaikutusta. Päivän tavoitteena on, että yhä useampi suomalainen ostaisi vain kotimaisia tuotteita ja palveluita, ja kiinnittäisi huomiota suomalaisten tuotteiden ja palveluiden työllistävään vaikutukseen.
– Ostamalla suomalaista luomme Suomeen uusia työpaikkoja, Suomalaisen Työn Liiton projektipäällikkö Merja Mantila kertoo.
Kotimaisia tuotteita suosiva päivä tulee tarpeeseen, sillä suomalaista alkuperää voisi arvostaa nykyistä enemmän. Yli puolet (52 %) Sinivalkoinen jalanjälki -tutkimukseen vastanneista on sitä mieltä, ettei kotimaisesta työstä olla riittävän ylpeitä.
Vain noin kolmannes vastaajista kokee, että suomalaisesta työstä ollaan tarpeeksi ylpeitä. Silti suomalaisia tuotteita pidetään laadukkaina. Kotimaisten tuotteiden ostaminen on yksi tapa parantaa tilannetta.
Edellinen Turvaväli ehkäisee kolareita, päästöjä ja ärsytystä
Seuraava Jouluinen hyväntekeväisyyskonsertti Soinissa tulevana sunnuntaina